ทิสโก้เข้าเป้าแค่3สัปดาห์หุ้นจีนรับ8%
บลจ.ทิสโก้เฮ! บริหารกองทุนไชน่า ทริกเกอร์ เข้าเป้า 8% ใช้เวลาเพียง 3 สัปดาห์ มองหุ้นจีนยังแจ่ม ลงทุนได้
28 ต.ค. 2555

บลจ.ทิสโก้เฮ! บริหารกองทุนไชน่า ทริกเกอร์ เข้าเป้า 8% ใช้เวลาเพียง 3 สัปดาห์ มองหุ้นจีนยังแจ่ม ลงทุนได้
นายสาห์รัช ชัฏสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.)ทิสโก้ เปิดเผยว่า บริษัทบริหารกองทุนเปิด ทิสโก้ ไชน่า ทริกเกอร์ 8% ได้ผลตอบแทนตามเป้า 8% มูลค่าสินทรัพย์ต่อหน่วย ณ วันที่ 22 ต.ค. 2555 เพิ่มขึ้นเป็น 10.8530 บาทต่อหน่วย ใช้เวลาเพียง 3 สัปดาห์นับตั้งแต่จัดตั้งกองทุนจากกำหนดโครงการไว้ 8 เดือน
ด้าน น.ส.วรสินี สังวรเวชภัณฑ์ ฝ่ายกลยุทธ์การลงทุน ทิสโก้ เวลธ์ บริการที่ปรึกษาการเงินการลงทุนครบวงจร บลจ.ทิสโก้ กล่าวว่า หลังจากรัฐบาลกลางประเทศต่างๆ อัดฉีดเม็ดเงินเข้าสู่ระบบ ทำให้สินทรัพย์หรือตลาดที่จะกลับมาเป็นแหล่งการลงทุนคือตลาดที่ผันผวนสูงจะให้ผลตอบแทนสูงสุด ซึ่งหุ้นจีนก็เช่นกัน ผันผวนมาก ที่ผ่านมาปรับตัวขึ้นลงถึง 20% ใน 1 เดือน 
ขณะที่ราคาหุ้นจีนยังถูกมาก คาดว่าจะเป็นเป้าหมายต้นๆ ของต่างชาติ ซึ่งนักวิเคราะห์เริ่มแนะนำให้เพิ่มน้ำหนักลงทุนหุ้นจีน อีกทั้งหุ้นจีน (H-Shares) จะเคลื่อนไหวในทิศทางเดียวกับหุ้นสหรัฐ แต่ปีนี้ผลตอบแทนต่างกัน เพราะกังวลเศรษฐกิจจีน เมื่อคลายกังวลหุ้นจีนน่าจะขึ้นได้เร็ว นอกจากนี้การเปลี่ยนผู้นำจีนในเดือน ต.ค. 2555-มี.ค. 2556 จะมีเม็ดเงินกระตุ้นเศรษฐกิจจำนวนมาก ซึ่งการเปลี่ยนผู้นำจีน 4 ครั้งล่าสุดก็ทำให้ตลาดหุ้นจีนปรับตัวสูงขึ้น m